Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2003/C 212/03)

Η δημοσίευση αυτή παρέχει το δικαίωμα υποβολής ενστάσεως κατά την έννοια των άρθρων 7 και 12δ του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους, ενός κράτους μέλους του ΠΟΕ ή μιας αναγνωρισμένης τρίτης χώρας σύμφωνα με το άρθρο 12 παράγραφος 3, εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΑΡΘΡΟ 5

ΠΟΠ ( ) ΠΓΕ (x)

Εθνικός αριθμός φακέλου: IG/19/96

1. Αρμόδια εθνική αρχή Ονομασία: Ministère de l'agriculture, de l'alimentation, de la pêche et des affaires rurales

Direction des politiques économique et internationale

Bureau des signes de qualité et de l'agriculture biologique

Διεύθυνση: 3, rue Barbet-de-Jouy - F-75349 Paris 07 SP

Τηλ. (33-1) 49 55 58 59

Φαξ (33-1) 49 55 57 85

2. Αιτούσα ομάδα 2.1. Ονομασία: Syndicat Interprofessionnel du Melon du Quercy

2.2. Διεύθυνση: 29, avenue du Général de Gaulle - F-46170 Castelnau-Montratier

2.3. Σύνθεση: παραγωγός/σταθμοί παραγωγής φρούτων (x) Άλλος ( )

3. Τύπος του προϊόντος: Κεφάλαιο 8: "Εδώδιμοι καρποί, φλοιοί εσπεριδοειδών και πεπονιών" του καταλόγου περιγραφής των προϊόντων που προβλέπονται στο άρθρο 39 της συνθήκης της Ρώμης.

4. Περιγραφή των προδιαγραφών (σύνοψη των όρων που προβλέπονται στο άρθρο 4 παράγραφος 2)

4.1. Ονομασία: Melon du Quercy.

4.2. Περιγραφή: Πεπόνι με λείο φλοιό, με γραμμές ή δικτυωτό, με πορτοκαλιά σάρκα. Το χρώμα του πεπονιού είναι πρασινογκρίζο, με απόχρωση προς το κίτρινο, βάρους από 450 έως 1300 gr και πλέον.

4.3. Γεωγραφική περιοχή: Η ζώνη ΠΓΕ του "πεπονιού του Quercy" περιλαμβάνει τα ακόλουθα καντόνια:

- Για το Tarn και Garonne: Bourg de Visa, Caussade, Lafrançaise, Lauzerte, Moissac, Molières, Montaigu de Quercy, Montpezat de Quercy, Monclar de Quercy, Négrepolisse, Villebrumier, Montauban.

- Για το Lot: Castelnau-Montratier, Montcuq, Lalbenque.

- Για το Lot et Garonne: Tournon, Penne, Beauville, Puymirol.

Τις κοινότητες των ακολούθων καντονίων:

- Για το Tarn et Garonne:

- Καντόνιο Caylus: Mouillac.

- Καντόνιο Valence d'Agen: Castelsagrat, Goudouville, Saint-Clair, Gasque, Montjoi, Pommevic, Valence d'Agen.

- Για το Lot:

- Καντόνιο Limogne: Concots.

- Καντόνιο Luzech: Carnac Rouffiac, Villesèque, Sauzet.

- Καντόνιο Puy l'Évêque: Lacapelle Cabanac, Sérignac, Mauroux.

4.4. Απόδειξη προέλευσης: Το πεπόνι του Quercy καλλιεργείται στο Quercy από τον XVIο αιώνα. Το 1930, η παραγωγή πεπονιών αναπτύχθηκε κυρίως χάρη στην αύξηση των καλλιεργούμενων εκτάσεων και στην εμφάνιση του πεπονιού του Quercy στις τοπικές αγορές. Η παραγωγή αυτή αυξήθηκε κατά τα έτη 1940-1945. Από το 1960, οι αποστολές επέτρεψαν στην παραγωγή του πεπονιού του Quercy να αναπτυχθεί. Σήμερα, το προϊόν αυτό έχει δημιουργήσει πλέον τη φήμη του και το σύνολο των εμπορικών σημάτων που χρησιμοποιούνται αρκεί για να αποδείξει τη σημασία της σχέσης που υφίσταται μεταξύ πεπονιού και Quercy.

Κατά την έναρξη κάθε γεωργικής περιόδου, τα αγροτεμάχια κάθε παραγωγού εγκρίνονται (γεωγραφική περιοχή και επιλέξιμη έκταση) από αναγνωρισμένους από τον οργανισμό πιστοποίησης τεχνικούς. Κάθε αγροτεμάχιο καταγράφεται στο καλλιεργητικό μητρώο του πεπονιού του Quercy: κοινότητες, τμήματα και αριθμοί του κτηματολογίου, έκταση σε άρια.

Ένα αντίτυπο των πληροφοριών αυτών παραμένει στο καλλιεργητικό μητρώο του παραγωγού, ένα δεύτερο προσκομίζεται στο σταθμό συσκευασίας φρούτων και το τρίτο διαβιβάζεται στην διεπαγγελματική ένωση του πεπονιού του Quercy.

Κατ' αυτόν τον τρόπο, για κάθε παρτίδα που παραδίδεται στον σταθμό συσκευασίας φρούτων, προσδιορίζονται και εγγράφονται το ονοματεπώνυμο του παραγωγού, η ποικιλία και τα αγροτεμάχια. Στο σταθμό, συγκεντρώνονται οι παρτίδες περισσοτέρων παραγωγών. Οι πιστοποιημένες παρτίδες ξεχωρίζονται από τις μη πιστοποιημένες από την είσοδο ήδη στο σταθμό μέχρι τη συσκευασία, τη σήμανση και την εμπορία.

4.5. Μέθοδος παραγωγής: Το πεπόνι του Quercy παράγεται βάσει επιλεγμένων ποικιλιών· συγκομίζεται εφόσον έχει επιτευχθεί ο άριστος δυνατός βαθμός ωρίμασης, εφόσον είναι δυνατό, πριν από τις 13.00 η ώρα κάθε ημέρα. Το πεπόνι του Quercy τοποθετείται στη συνέχεια απευθείας σε ένα ξύλινο δίσκο ή σε ένα πλαστικό κιβώτιο σε μία μόνο στρώση χωρίς να αφήνονται κενά και χωρίς να πιέζονται οι καρποί.

Μετά τη συγκομιδή, τα πεπόνια τοποθετούνται σε μέρος προφυλαγμένο από τον ήλιο και τις κακοκαιρίες. Οι παραδόσεις στον σταθμό πραγματοποιούνται την ημέρα της συγκομιδής των καρπών. Οι παρτίδες των πεπονιών ελέγχονται και εγκρίνονται ανάλογα με την εξωτερική τους εμφάνιση και την περιεκτικότητά τους σε σάκχαρο. Υφίστανται διαλογή, ταξινόμηση κατά μέγεθος και συσκευάζονται σε δίσκους πάνω σε κυψελίδες ή/και πετσέτες ανάλογα με το βάρος τους και το χρώμα τους.

4.6. Δεσμός με το γεωγραφικό περιβάλλον: Το πλεονέκτημα που παρουσιάζει το Quercy για την παραγωγή πεπονιών είναι το έδαφός του και το κλίμα του. Η ιδιομορφία του κλίματος, η εναλλαγή ρευμάτων από τον ωκεανό (ψυχρών και υγρών) και από την Μεσόγειο (θερμών και ξηρών) δημιουργεί καθημερινά θερμικές διακυμάνσεις. Εξασφαλίζει στο φυτό ένα άριστο περιβάλλον για την ανάπτυξή του (θερμοκρασία και υδρομετρία).

Από την άλλη πλευρά, τα αργιλοασβεστώδη εδάφη του Quercy, στα οποία η άργιλος αποτελείται αποκλειστικά από ιλλίτες και μοντμοριλλονίτες, κατακρατούν το κάλιο στις στοιβάδες των αργίλων. Κατά συνέπεια, τα εδάφη αυτά ρυθμίζουν την παροχή καλίου στο φυτό. Το γεγονός αυτό παρέχει στο προϊόν αρώματα και μία τοπική ιδιομορφία. Το αργιλοασβεστώδες έδαφος του Quercy διαθέτει μία καλή ικανότητα κατακράτησης ύδατος, πράγμα που επιτρέπει μία τακτική παροχή ύδατος στο φυτό.

4.7. Δομή του ελέγχου Ονομασία: QUALISUD

Διεύθυνση: BP 102 "Agropole" - F-47000 Agen

4.8. Σήμανση - Ονομασία του προϊόντος: Πεπόνι του Quercy

- Πιστοποιημένα χαρακτηριστικά: Καλλιεργείται στο Quercy, συγκομίζεται σε βέλτιστο δυνατό στάδιο ωριμότητας

- Ονομασία και διεύθυνση το οργανισμού πιστοποίησης: -

4.9. Εθνικές απαιτήσεις: -

Αριθ. ΕΚ: FR/00086/99.03.12.

Ημερομηνία παραλαβής του φακέλου: 17 Απριλίου 2003.